b"\n_START_ARTICLE_\nMerisodank\xc3\xa4ynti Georgian sodassa\n_START_SECTION_\nMeritaistelu\n_START_PARAGRAPH_\nToimittaja Arkadi Mamontovin julkaiseman yhteenvedon mukaan 10. elokuuta 2008 kello 18 oli Mustallamerell\xc3\xa4 l\xc3\xa4hestym\xc3\xa4ss\xc3\xa4 kaksi maihinnousualusta, joissa oli 500 ven\xc3\xa4l\xc3\xa4ist\xc3\xa4 sotilasta matkalla Abhasiaan varusteineen. Niit\xc3\xa4 saattoivat ohjusvene Mira\xc5\xbe sek\xc3\xa4 toinen Ven\xc3\xa4j\xc3\xa4n laivaston alus. Kello 18:39 ven\xc3\xa4l\xc3\xa4iset havaitsevat viiden Georgian merivoimien aluksen l\xc3\xa4hestyv\xc3\xa4n, jolloin ven\xc3\xa4l\xc3\xa4isalus ampuu ohjuksen georgialaisalusten keskelle varoitukseksi. Georgialaisalukset kiihdytt\xc3\xa4v\xc3\xa4t nopeuttaan, jolloin Mira\xc5\xbe ampuu meritorjuntaohjuksen osuen Tbilisiin 18:41:20. Et\xc3\xa4isyytt\xc3\xa4 on noin 25 kilometri\xc3\xa4._NEWLINE_My\xc3\xb6hemmin nelj\xc3\xa4st\xc3\xa4 muusta aluksesta yksi kiert\xc3\xa4\xc3\xa4 rantaan p\xc3\xa4in, mutta k\xc3\xa4\xc3\xa4ntyy j\xc3\xa4lleen kohti ven\xc3\xa4l\xc3\xa4isaluksia. Mira\xc5\xbe ampuu toisen Osa-meritorjuntaohjuksen osuen georgialaisaluksen keulaan. Alus k\xc3\xa4\xc3\xa4ntyi poisp\xc3\xa4in ja kolme muuta my\xc3\xb6s k\xc3\xa4\xc3\xa4ntyiv\xc3\xa4t pois.\n_START_SECTION_\nUkrainan kielto\n_START_PARAGRAPH_\nUkrainan presidentti Viktor Ju\xc5\xa1t\xc5\xa1enko ilmoitti, etteiv\xc3\xa4t Georgian merisaartoon l\xc3\xa4hteneet alukset voi palata en\xc3\xa4\xc3\xa4 Krimin laivastotukikohtaan. Ilmoitus tarkentui my\xc3\xb6hemmin presidentin m\xc3\xa4\xc3\xa4r\xc3\xa4ykseksi, ett\xc3\xa4 ven\xc3\xa4l\xc3\xa4isten on ilmoitettava 72 tuntia ennen alusten palaamista Krimin laivastotukikohtaan. Ven\xc3\xa4j\xc3\xa4n federaatio kiisti kiellon laillisuuden Ven\xc3\xa4j\xc3\xa4n ja Ukrainan sopimukseen kuulumattomana, ja Ukrainan p\xc3\xa4\xc3\xa4ministeri Julija Tymo\xc5\xa1enko ep\xc3\xa4ili Viktor Ju\xc5\xa1t\xc5\xa1enkon m\xc3\xa4\xc3\xa4r\xc3\xa4yksen laillisuutta sopimusten perusteella. T\xc3\xa4m\xc3\xa4n j\xc3\xa4lkeen her\xc3\xa4si ep\xc3\xa4ilys siit\xc3\xa4, ett\xc3\xa4 Julija Tymo\xc5\xa1enko olisi syyllistynyt maanpetokseen, mit\xc3\xa4 alettiin tutkia._NEWLINE_Ven\xc3\xa4j\xc3\xa4 ei ottanut riski\xc3\xa4 vastakkainasettelusta Ukrainan merivoimien kanssa vaan siirsi Georgian merisaartoon osallistuneet alukset Krimin laivastoaseman asemesta Novorossijskin laivastoasemalle.\n_START_SECTION_\nUkrainan hallituskriisi\n_START_PARAGRAPH_\nUkrainan presidentin ja p\xc3\xa4\xc3\xa4ministerin vastakkainasettelun j\xc3\xa4lkeen Ukrainan p\xc3\xa4\xc3\xa4ministeri Julija Tymo\xc5\xa1enkon ryhmittym\xc3\xa4 teki perustuslaillisella enemmist\xc3\xb6ll\xc3\xa4 oppositiossa olevan Alueiden puolueen kanssa lakiesityksi\xc3\xa4, jotka parlamentarisoisivat edelleen Ukrainan valtios\xc3\xa4\xc3\xa4nt\xc3\xb6\xc3\xa4. Meid\xc3\xa4n Ukrainamme veti tukensa pois hallituskoalitiolta ja Ukrainan presidentti Viktor Ju\xc5\xa1t\xc5\xa1enko lupasi julkisessa puheessaan, ett\xc3\xa4 ellei p\xc3\xa4\xc3\xa4ministerin ryhmittym\xc3\xa4 30 vuorokaudessa muodosta hallitusta opposition kanssa, j\xc3\xa4rjest\xc3\xa4\xc3\xa4 presidentti ennenaikaiset korkeimman radan vaalit.\n_START_SECTION_\nVen\xc3\xa4j\xc3\xa4n Mustanmeren laivasto\n_START_PARAGRAPH_\nVen\xc3\xa4j\xc3\xa4n Mustanmeren laivaston alukset, jotka olivat osallistuneet Georgian merisaartoon ja sen j\xc3\xa4lkeen siirtyneet Novorossijskin laivastoasemalle palasivat Krimin laivastoasemalle. Ukrainan merivoimien aluset eiv\xc3\xa4t Ven\xc3\xa4j\xc3\xa4n Mustanmeren laivaston ilmoituksen mukaan yritt\xc3\xa4neet est\xc3\xa4\xc3\xa4 laivojen paluuta.\n_START_SECTION_\nYhdysvaltain ja muun NATO:n l\xc3\xa4sn\xc3\xa4olo\n_START_PARAGRAPH_\nYhdysvallat l\xc3\xa4hetti Mustallemerelle Arleigh Burke-luokan h\xc3\xa4vitt\xc3\xa4j\xc3\xa4n USS McFaulin. Yhdysvaltain ilmoituksen mukaan jakamaan humanitaarista apua. Aluksen syv\xc3\xa4ys oli kuitenkin ilmoituksen mukaan niin suuri, ettei sit\xc3\xa4 voitu ajaa Batumin satamaan._NEWLINE_Alueella ovat my\xc3\xb6s Yhdysvaltain rannikkovartioston kutteri Dallas, Puolan merivoimien Oliver Hazard Perry -luokan fregatti ORP Genera\xc5\x82 Kazimierz Pu\xc5\x82askin, Saksan laivaston FGS L\xc3\xbcbeck sek\xc3\xa4 Espanjan laivaston SPS Almirante Juan de Borb\xc3\xb3n.  Lis\xc3\xa4ksi alueella on nelj\xc3\xa4 Turkin merivoimien alusta._NEWLINE_USS McFaul jakoi humanitaarista apua 55 tonnia. Ven\xc3\xa4j\xc3\xa4n federaation n\xc3\xa4k\xc3\xb6kulmasta NATO-maat ovat tuoneet Mustallemerelle sata Tomahawk-risteilyohjusta ja Harpoon-meritorjuntaohjusta. Ven\xc3\xa4j\xc3\xa4n federaatio l\xc3\xa4hetti ohjusristeilij\xc3\xa4 Moskvan Sevastopolista laivastoasemalta Novorossijskin laivastoasemalle ja kokeilemaan aseitaan._NEWLINE_Yhdysvallat l\xc3\xa4hetti alueelle viel\xc3\xa4 6. laivaston lippulaivan USS Mount Whitneyn, joka toi Potin satamaan 17 tonnia humanitaarista apua. Sataman alue oli edelleen ven\xc3\xa4l\xc3\xa4isten joukkojen miehitt\xc3\xa4m\xc3\xa4. Ven\xc3\xa4j\xc3\xa4n mukaan pienten joukkojen tuominen kuljetusalusten asemesta sota-aluksilla kiristi alueen j\xc3\xa4nnityst\xc3\xa4.\n_START_SECTION_\nMontreux'n sopimus\n_START_PARAGRAPH_\nMontreux'n sopimus vuodelta 1936 s\xc3\xa4\xc3\xa4telee sit\xc3\xa4, miten suuri on korkeintaan Mustallemerelle tuotavien alusten kokonaisuppouma. Turkki rajoittaa alusten p\xc3\xa4\xc3\xa4sy\xc3\xa4 Darnanelleilta. K\xc3\xa4yt\xc3\xa4nn\xc3\xb6ss\xc3\xa4 on olemassa my\xc3\xb6s aikarajoitus ulkoap\xc3\xa4in tuleville aluksille, mik\xc3\xa4 on kolme viikkoa. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4m\xc3\xa4 merkitsee, ett\xc3\xa4 NATO saattaa joutua vaihtamaan aluksensa kolmen viikon v\xc3\xa4lein tilanteen pitkittyess\xc3\xa4."